Takashi Kawamura, borgarstjóri Nagoya í Japan, vakti mikla reiði borgarbúa nýverið. Mynd var birt af honum bíta í ólympíugullmedalíu landsliðskonu í hafnabolta.
Kawamura tók á móti hafnaboltaleikmanninum Miu Goto við hátíðlega athöfn á fimmtudag þar sem sigri hennar með japanska landsliðinu var fagnað. Bæði báru þau grímu, en Kawamura færði sína frá vitunum til þess að bíta í verðlaunapeninginn. Viðburðurinn var í beinni sjónvarpsútsendingu og vakti hneykslan margra. Þótti hann sýna mikla vanvirðingu og fannst borgarbúum bitið óheilsusamlegt á tímum heimsfaraldurs.
Fréttastofa CNN hefur eftir starfsmanni á skrifstofu borgarstjórnar í Nagoya að yfir átta þúsund kvartanir hafi komið á borð þeirra vegna tilburða Kawamura. Þar á meðal var krafist afsagnar hans.
Skipuleggjendur Ólympíuleikanna í Tókýó sendu frá sér yfirlýsingu eftir útsendinguna þar sem tilkynnt var að Goto fái nýjan verðlaunapening, henni að kostnaðarlausu. Kawamura baðst sjálfur afsökunar á hegðun sinni og fyrir að eyðileggja verðmæti gullverðlaunahafans. Hann bauðst til þess að greiða sjálfur fyrir skiptin.
Tvísýnt var allt fram á síðustu stundu hvort Ólympíuleikarnir færu fram í Tókýó. Þeim hafði þegar verið frestað um ár vegna kórónuveirufaraldursins og var ný bylgja faraldursins komin af stað í Japan skömmu áður en leikarnir hófust. Tilfellum hefur fjölgað verulega í Tókýó eftir leikana.